S-302/2013

Mál þetta, sem þingfest var 27. júní sl. og dómtekið þann 4. júlí sl., er höfðað með ákæru útgefinni af lögreglustjóranum á Selfossi, þann 31. maí 2013, á hendur G-kk-þgf F-kk-þgf B-kk-þgf, kt. [...], áður til dvalar að Stjörnusteinum 23 á Stokkseyri, en nú til heimilis að Furugrund 50 í Kópavogi,

„fyrir fíkniefnabrot

I.

með því að hafa í janúar 2011 fest kaup á u.þ.b. 200 g af maríhúana af óþekktum aðila í Reykjavík, en fíkniefnin flutti ákærði norður til Akureyrar með flugi, þar sem hann neytti sjálfur eða gaf með sér meginhluta umræddra fíkniefna, sbr. þó ákærulið nr. II, allt fram til að lögregla framkvæmdi húsleit á þáverandi heimili ákærða að Kaupvangsstræði [sic] 21 á Akureyri skömmu eftir hádegi þriðjudaginn 25. janúar 2011 og haldlagði afgang umræddra fíkniefna alls 31,1 g af maríhúana og 0,83 g af tóbaksblönduðu kannabisefni.

II.

með því að hafa í janúar 2011 selt óþekktum aðilum á Akureyri 3 til 4 g af fíkniefnum þeim er frá greinir í ákærulið nr. I.

III.

með þvi að hafa að kvöldi laugardagsins 10. júní 2011 á þáverandi heimili sínu að Oddeyrargötu 3 á Akureyri haft í vörslu sinni samtals 4,95 g af ecstacy sem lögregla fann við húsleit umrætt sinn.

IV.

með því að hafa síðdegis laugardaginn 11. febrúar 2013 að Stjörnusteinum 23 á Stokkseyri haft í vörslu sinni í sölu- og dreifingaskyni 70,94 g af maríhúana sem hafði verið deilt niður í 52 litla rennilásaplastpoka og 3,90 g af kannbisstönglum sem ákærði framvísaði til lögreglu við húsleit umrætt sinn.

V.

með því að hafa aðfaranótt sunnudagsins 24. febrúar 2013 að Stjörnusteinum 23 á Stokkseyri haft í vörslu sinni í sölu- og dreifingarskyni 50,39 g af maríhúana sem lögregla fann við leit í gróðurhúsi í garði hússins og 2,71 g af maríhúana auk 0,26 g af tóbaksblönduðu kannabisefni sem lögregla fann við húsleit umrætt sinn.

VI.

[...]

VII.

með því að hafa á fyrri hluta ársins 2013 selt allnokkrum aðilum í umdæmi lögreglustjórans á Selfossi u.þ.b. 120 g af maríhúanna í ágóðaskyni[.]

Teljast brot ákærða samkvæmt öllum liðum ákæru varða við 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist, að ákærði verði dæmdur til refsingar og til að sæta upptöku á framangreindum fíkniefnum (efnaskrá nr. 19564, 20383, 24450, 24538 og [...]) samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.“

Ákærði mætti við þingfestingu málsins ásamt I-kk-þgf F-kk-þgf Á-kk-þgf hdl., sem skipaður var verjandi ákærða að hans ósk. Við fyrirtöku málsins þann 4. júlí sl., lýsti fulltrúi ákæruvalds því yfir að fallið væri frá ákærulið VI. Ákærði viðurkenndi skýlaust að hafa gerst sekur um þá háttsemi sem honum er gefin að sök í þeim töluliðum ákæru sem eftir standa.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Kom þar m.a. fram af hálfu verjanda að rannsókn á ákæruliðum I – III, hefði lokið á fyrri hluta árs 2011, og því ljóst að verulegur dráttur hafi orðið á þeim hluta málsins hjá ákæruvaldi.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru, með ofangreindum breytingum, og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði tíu sinnum áður verið fundinn sekur um refsivert athæfi, þar af einu sinni fyrir brot gegn lögum nr. 65/1974 um ávana- og fíkniefni og fimm sinnum fyrir brot gegn almennum hegningarlögum nr. 19/1940. Þá var ákærði þann 16. nóvember 2009 dæmdur til að sæta fangelsi í 20 mánuði, þar af 18 skilorðsbundið til þriggja ára. Með brotum sínum samkvæmt ákæruliðum I – III, hefur ákærði rofið skilyrði dóms þessa og ber að dæma upp framangreinda refsingu og ákveða refsingu í einu lagi sbr. 60. gr. og 77. gr. almennra hegningarlaga nr. 19/1940. Þá var ákærði þann 17. september 2012 dæmdur til greiðslu sektar fyrir brot gegn umferðarlögum nr. 50/1987 og lögum nr. 65/1974 um ávana- og fíkniefni. Brot ákærða samkvæmt ákæruliðum I – III, eru framin fyrir uppkvaðningu þessa dóms. Þá var ákærði þann 11. apríl sl. dæmdur til greiðslu sektar fyrir umferðarlagabrot. Brot ákærða samkvæmt ákæruliðum IV, V og VII, eru framin fyrir uppkvaðningu síðastgreinds dóms. Verður ákærða því nú dæmdur hegningarauki, með vísan til 78. gr. almennra hegningarlaga nr. 19/1940.

Refsing ákærða er hæfilega ákveðin fangelsi í 22 mánuði. Að virtum atvikum máls og að teknu tilliti til skýlausrar játningar ákærða, þykir rétt að fresta fullnustu 20 mánaða af refsingunni og skal sá hluti hennar falla niður að liðnum þremur árum haldi ákærði almennt skilorð 57. gr. almennra hegningarlaga nr. 19/1940.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk 155,14 g af maríhúana, 1,09 g af tóbaksblönduðu kannabisefni, 4,95 g af ecstacy og 3,9 g af kannabisstönglum, sem lögregla lagði hald á við rannsókn málsins, sbr. efnaskrá lögreglu nr. 19564, 20382, 24450 og 24538.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar sem er þóknun skipaðs verjanda hans, sem er hæfilega ákveðin 190.000 kr. að teknu tilliti til virðisaukaskatts, auk ferðakostnaðar verjanda sem nemur 26.320 kr.

S-kvk-nf I-kvk-nf, löglærður aðstoðarmaður dómara,kveður upp dóm þennan.

D ó m s o r ð :

Ákærði, G-kk-nf F-kk-nf B-kk-nf, sæti fangelsi í 22 mánuði, en fresta skal fullnustu 20 mánaða refsingarinnar og fellur hún niður að liðnum þremur árum, haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Gerð eru upptæk 155,14 g af maríhúana, 1,09 g af tóbaksblönduðu kannabisefni, 4,95 g af ecstacy og 3,9 g af kannabisstönglum, sbr. efnaskrá lögreglu nr. 19564, 20382, 24450 og 24538.

Ákærði greiði sakarkostnað, 190.000 krónur, sem er þóknun skipaðs verjanda ákærða, I-kk-ef F-kk-ef Á-kk-ef hdl., að teknu tilliti til virðisaukaskatts, og ferðakostnað verjanda, 26.320 krónur.

S-kvk-nf I-kvk-nf.